钦定古今图书集成/明伦汇编/官常典/第614卷 > 柳崇
## 钦定古今图书集成/明伦汇编/官常典/第614卷 > 柳崇

按《魏书》本传，“崇字僧生，河东解人也。七世祖轨，晋廷
尉卿。崇方雅有器量，身长八尺，美须明目，兼有学行。
举秀才，射策高第，解褐太尉主簿、尚书右外兵郎中。
于时河东、河北二郡争境，其间有盐池之饶，虞坂之
便，守宰及民皆恐外割，公私朋竞，纷嚣台府。高祖乃
遣崇检断，民官息讼。属荆、郢新附，南寇窥扰，又诏崇”
持节与州郡经略，兼加慰喻。还迁太子洗马、本郡邑
中正。转中垒将军、散骑侍郎，迁司空司马，兼卫尉少
卿，又领邑中正。出为河北太守。崇初届郡，郡民张明
失马，疑十馀人。崇见之，不问贼事，人人别借以温颜，
更问其亲老存不，农桑多少，而微察其辞色。即获真
贼吕穆等二人，馀皆放遣，郡中畏服，境内帖然。卒于
官，年五十六。赠辅国将军、岐州刺史，谥曰穆。崇所制
文章，寇乱遗失。